**Jean Floressas des Esseintes** é un personaxe de ficción creado por Joris-Karl Huysmans como protagonista da novela *A contrafío* (1884).

Características
---------------

Trátase dun esteta consumado, talvez inspirado na figura real de Charles de Monstesquieu,que procede dunha liñaxe nobre e que polo tanto conta cunha copiosa fortuna, se ben asiste impotente á disolución da súa familia. Á idade de 30 anos perde todo contacto coa sociedade en prol dunha vida illada e sustentada sobre unha sensualidade experimental. É en boa medida un alter ego do autor. Este personaxe é "esteticamente sutil e refinado (...) mantén unha postura de brutal oposición á mediocridade, á superficialidade e ao conformismo co herdado, outorgándolles á arte e á fantasía un papel destacado". Así mesmo, cabe cualificalo de misóxino.

> 
> 
> Des Esseintes, un antiheroe, o último elo dunha cadea patolóxica perversa da novela *À Rebours* de J.-K. Huysmans [...], tenta crear un lugar propicio para o seu método de gozo perverso nun ambiente privado, regresivo e estético, para poder sobrevivir. Nesa soidade, transmite a súa patoloxía e padecementos psíquicos, as súas vivencias conscientes e inconscientes, e tamén o funcionamento intersubxectivo e transxeracional da súa familia por medio de lembranzas, fantasías e soños. Demostra como cadaquén pode ser á vez protagonista e vítima dun tecido patolóxico impregnado de violentas transmisións inter e transxeracionais.
> 
> 

Tanto a obra, *A contrafío*, coma o personaxe protagonista mereceron o eloxio dos membros da Xeración Nós. O escritor Vicente Risco dedicáballe palabras coma estas á figura de Des Esseintes:

> 
> 
> O tipo [o dandi / o inadaptado] deuse adoito na fin do século derradeiro, e atopou cecais a máis nidia expresión literaria no Des Esseintes de Huysmans. O tíduo da novela de Huysmans dío todo: À rebours; porque eso é o que son os inadaptados, os que van a contrafío do seu tempo, os que non acaen cos seus contemporáneos. Des Esseintes é realmente un chiflado, porque evidentemente a eisaxeración do tipo pode ser morbosa, mais por máis que sexa un chiflado, non perde endexamáis a nobreza.
> 
> 

Nunha de moitas críticas aparecidas na prensa da época, o escritor e xornalista católico Firmin Boissin definía así o personaxe:

> 
> 
> Abonda con que diga que este tolo [Des Esseintes], que non sabe nin o que odia nin o que ama, chega, abatido pola hipocondría, alterado pola apatía, a alimentarse só con lavativas. O tema carecería de calquera interese se o autor non o adobiase con xuízos literarios, apreciacións estéticas e reflexións filosóficas, políticas e sociais que fan de *À Rebours* unha estraña macedonia de blasfemias e actos de fe, de feitos crueis e ideais, de misticismo e de sadismo
> 
>

Notas
-----

1. ↑  Ficha de Jean Floressas Des Esseintes Arquivado 06 de agosto de 2016 en Wayback Machine. en passioneperlacultura.it. *(en italiano)*
2. ↑  En ocasións grafado tamén como **Jean Des Esseintes** (con maiúscula nas dúas palabras que compoñen o apelido).
3. ↑  Ficha de Des Esseintes en Universalis.fr *(en francés)*.
4. ↑  Ficha do personaxe na Biblioteca británica *(en inglés)*
5. ↑  *Huysmans. Catolicismo bueno y catolicismo malo. El secreto de la Iglesia.* *(en castelán)*
6. ↑  Texto na contracapa da obra na súa versión en galego (traducida por Isabel Soto e publicada en 2016 por Editorial Hugin e Munin).
7. ↑  Annette Trefzer e Ann J. Abadie. *Global Faulkner*, Universidade de Mississippi (Dpto. de Literatura comparada), 2009, cap. "Artificial Women, Pygmalion Paradigm, Mosquitoes", páx. 139.
8. ↑  *Le Divan familial* 2011/2 (N° 27), páx. 149-164. ISBN 97828483521217
9. ↑  "Esteticismo e terribilità na obra poética de Lois Pereiro", por Manuel Outeiriño no Boletín da Real Academia Galega, núm. 372, pp. 127-143.
10. ↑  BOISSIN, F, «À rebours par J.-K. HUYSMANS», en *Polybiblion Revue Bibliographique Universelle*, xullo de 1884.
11. ↑  A tradución dende o francés é de Isabel Soto para ""Algunhas claves para ler A contrafío, unha novela de Joris-Karl Huysmans".

Véxase tamén
------------

### Ligazóns externas

* *What Houellebecq Learned from Huysmans*, artigo en *The New Yorker* o 12 de novembro de 2015. *(en inglés)*

|  |  |
| --- | --- |
| Control de autoridades | 
* Wd: Q25510027
* EBID: ID

 |